संपत्ति जांच के अंग्रेजी में लिखे आदेश नहीं समझ सकी पुलिस, युवक को गिरफ्तार कर ले आई कोर्ट

मुकेश कुमार गौतम (जहानाबाद). जहानाबाद जिले में मखदुमपुर पुलिस ने अंग्रेजी में आए पटना फैमिली कोर्ट के एक आदेश को समझने में गलती कर दी। कोर्ट ने एक युवक की संपत्ति जांचने का आदेश दिया था और पुलिस ने इसे वारंट समझ लिया। इसके आधार पर उसने संबंधित युवक को गिरफ्तार करके कोर्ट में पेश कर दिया। असलियत उजागर होते ही पुलिस महकमे को शर्मिंदगी उठानी पड़ रही है।

मखदुमपुर डीह के रहने वाले नीरज की संपत्ति की जांच करने का कोर्ट से आदेश आया था। नीरज के मुताबिक, 25 नवंबर को वह दुकान पर बैठा था। इसी दौरान पुलिस आई और उसे गिरफ्तार कर थाने ले आई। उसने वकील से भी बात कराई, लेकिन पुलिस कुछ सुनने को तैयार नहीं थी।

कोर्ट ने पुलिस को फटकारा

अगले दिन उसे पटना फैमिली कोर्ट में पेश किया गया। नीरज ने बताया कि उसकी गिरफ्तारी देख जज ने पुलिस को कड़ी फटकार लगाई और उसे बाइज्जत घर पहुंचाने को कहा।

कोर्ट ने तलाक मामले में संपत्ति मूल्यांकन के आदेश दिए थे

नीरज की शादी 2012 में हुई थी। शादी के कुछ महीने बाद ही रिश्ते में तनाव आ गया। पत्नी ने नीरज के खिलाफ पटना और जहानाबाद में प्रताड़ना के दो-दो केस दर्ज करा दिए। पटना फैमिली कोर्ट में तलाक का मामला चल रहा है। इस मामले में जज ने 7 सितंबर को जहानाबाद एसपी को नीरज की संपत्ति का मूल्यांकन करके रिपोर्ट देने को कहा था। मामला मखदुमपुर थाने से जुड़ा था, इसलिए आदेश की कॉपी मखदुमपुर पुलिस को मिली। कोर्ट ने नीरज को पत्नी को 2500 रुपए महीना भरण-पोषण देने का आदेश दिया है। इस बीच, पुलिसवालों के कारनामे पर एएसपी पंकज कुमार ने बताया कि जांच रिपोर्ट एसपी को दो-तीन दिन में सौंप दी जाएगी।